**Rhfi 341 - Cystadleuaeth Rhyddiaith Blwyddyn 5 a 6 Eisteddfod Sir Gâr 2023 – YR OGOF**

**Beirniadaeth Gareth Williams**

Diolch i’r 79 ymgeisydd am gystadlu. Fe wnes i wir fwynhau darllen gwaith pob un ohonoch a bu’n fraint ac yn bleser cael beirniadu’r gystadleuaeth hon. Yng ngwaith 78 o’r cystadleuwyr gwelwyd creadigrwydd a dychymyg byw ac fe wnaeth un dyn bach gyflwyno darn ffeithiol yn llawn gwybodaeth ddiddorol gan ddod ag amyrwiaeth i'r gystadleuaeth. Diolch eto i bob un ohonoch am fynd i’r drafferth i gefnogi’r gystadleuaeth a rhannu gyda mi eich dawn ysgrifennu.

Ie, Yr Ogof oedd testun y gystadleuaeth eleni, ac am ogofâu! Yng nghwmni’r prif gymeriadau a’u ffrindiau (yn fechgyn, merched, ceffylau, cŵn a chathod) fe’m hyrddwyd i yn ôl i ogofâu’r gorffennol, ymlaen i ogofâu’r dyfodol ac i ogofâu ar draethau’r oes hon. Ces fy nhywys i ogofâu yn y bydysawd pell, yn yr Amason, yr America, Lascaux, Ynysoedd Groeg, Hawaii, Trefdraeth, Dinbych y Pysgod, o dan Stadiwm y Principailty, o dan Llyn Tegid, chwarel Blaenau Ffestiniog, Senghennydd... am ddychymyg.

O fewn yr ogofâu ces fy nychryn gan fleiddiaid danheddog, dreigiau ffyrnig, siarcod milain, gwrachod creulon, eirth blewog, troliau cas, estroniaid gwyrdd ac anghenfilod brawychus. Ces hefyd fy nghyfareddu gan byllau o lafa berwedig, llynoedd hudol, rhaedrau maint Everest, cistiau o aur, arian a gemau gwerthfawr a photeli yn cynnwys mapiau at drysor. Braf hefyd oedd cwrdd a chymeriadau rhyfedd, doniol ac unigryw fel Benwi Bepot, Cythbert Caradog yr Ail, Mrs.Diflas Jones, Luna y bleiddferch, Glorfindel, Miss Fox yr athrawes gyfrwys, Sparc sy’n hanner merch a hanner draig a Drewi Dewi Drwg.

Diolch i Dafad, Chwyrlwynt Tanant, Blodwen, Cenhinen Bedr, Rhyfelwr Eco, Seren Melyn, Mwnci Mwdlyd, Cangarŵ Sponciog, Pencampwr, Tri, Blodwen, Cwmcerwyn, Briallen, Dora White a Hwyaden Ddrygionus am storiau’n llawn antur a chyffro. Da chi, dalwich ati i ysgrifennu a datblygu’r ddawn sydd gennych.

Ond dyma’r rhai sy’n cyrraedd y brig y tro hwn. **Hywyn Euros** sy’n dianc o ogof ym mhwll glo Senghennydd. **Tedi** sy’n darganfod coblyn o ddraig fawr binc a chrafangau melyn ganddi sy’n dioddef o’r ddannodd mewn ogof. **Culhwch** sy’n cwrdd ag Owain Glyndŵr yn ogof Bwlch y Nant a’i gynorthwyo i ennill brwydr arall yn erbyn y Saeson. **Seren** sy’n adrodd hanes Swyn a Jac yn rhedeg i ogof i guddio ar ôl cael eu cyhuddo ar gam o ddwyn tlws y Ras Rafftiau o Gwt y Bâd Achub ond sy’n llwyddo i ddal y lleidr gyda chymorth draig yr ogof. **Gari** â hanes Wilfred a’i ffrindiau yn cael eu hyrddio i ogof gan don enfawr ac yn cael cymorth cranc bach siaradus i ddychwelyd adref. **Siarc** sy’n adrodd hanes Angharad ac Aaron yn archwilio ogof ger Cob Porthmadog ac yn derbyn neges i ledu’r Gymraeg i achub calon Cymru. **Tawen** â’i darn ffeithiol am ogofau diddorol Cymru; a **Tess** sy’n adrodd anturiaethau Cadi yn cynorthwyo Llywelyn ap Gruffudd i achub dyfodol Cymru. Gallai unrhyw un o’r rhain fod wedi ennill y gystadleuaeth ond mae 3 arall hefyd wedi cystadlu gyda storïau hynod gofiadwy a dyma’r 3 sy’n cipio’r gwobrau eleni.

Yn y 3ydd safle mae **Mefusen.** Gadewir Begw i ofalu am y siop gyda’i ffrind Alys. Wrth fynd lawr i’r seler i gludo mwy o lemonêd i’r siop, dônt ar draws hen ddrws cudd sy’n eu harwain at ogof dan berfeddion Llyn Tegid lle mae crochan a dwy orsedd o eiddo Tegid Foel a Ceridwen. Dychrynir y ddwy o weld llygoden ond nid cyn i Begw osod llyfr swynion Ceridwen yn ei ffedog. Dyma stori anturus sy’n llwytho i blethu cymeriadau chwedlonol i stori afaelgar.

Yn 2ail agos iawn mae **Beca Fawr.** Diwrnod cyntaf gwyliau’r haf yw hi ond mae Mrs Diflas Jones wedi gosod gwaith cartref ac mae’n rhaid i Elen wneud prosiect am hanes diwydiant llechi Cymru.

Ar ei ffordd i weld ei mam-gu a thad-cu yng nghwmni Heti’r ci penderfyna archwilio hen flwch ffôn

Wrth wasgu’r botymau anghywir fe hyrddir hi yn ôl mewn amser i chwarel ym Mlaenau Ffestiniog yn y flwyddyn 1847 felly nid cyfnod Zip World! Yno mae’n cwrdd gyda Master Arthur Greaves mab perchennog y chwrael, sy’n ei hachub rhag peryglon y chwarel ac yn rhoi’r wybodaeth iddi sy’n ei galluogi i gael marciau llawn am ei phrosiect. Diolch am stori gofiadwy.

Ond yn cipio’r wobr gyntaf eleni ac yn ennill Tlws Mali er cof am mam mae **Dewin Myrddin.** Mae’n ddiwrnod poeth o haf gyda Maldwyn y gath hyd yn oed yn cwyno oherwydd y gwres crasboeth! Wrth fethu cysgu yng ngwres y nos penderfyna Caradog a Beca anelu am sied yr ardd sy’n Beiriant Amser anhygoel. Cludir hwy yn ôl i’r flwyddyn 1750 i Dafarn y Smyglwyr ac i Ogof y Ceunant lle mae’r smyglwyr yn storio eu contraband sef brandi pum seren a thybaco mewn tuniau hirsgwar - “George’s Best”. O ddychwelyd i’r presennol, nid yw’r heddlu yn credu’r fath stori ond eto’n ddigon hapus i gymryd y brandi a’r tybaco! Dyma stori sy’n llawn antur, hiwmor a dychymyg mewn iaith ddisgrifiadol ac idiomatig, a byddai mam wedi mwynhau ei darllen.